****

**Обрађивач:**Одјељење за развој и међународне пројекте

**ЛОКАЛНИ АКЦИОНИ ПЛАН**

**ЈАЧАЊА СИСТЕМА СОЦИЈАЛНЕ ЗАШТИТЕ И ИНКЛУЗИЈE НА ПОДРУЧЈУ ГРАДА ГРАДИШКА**

**ЗА ПЕРИОД 2025 - 2026. ГОДИНА**

**Мај 2025. године**

**САДРЖАЈ**

**СКРАЋЕНИЦЕ ........................................................................................................................... 3**

1. **УВОД................................................................................................................................... 4**

**1.1 Локални модел имплементације програма јачања система социјалне заштите и инклузије (СЗИ Модел) .................................................................................................................. 5**

**2.** **АНАЛИЗА СИТУАЦИЈЕ ПО ПИТАЊУ ПРИОРИТЕТНИХ РАЊИВИХ ГРУПА ............. 7**

**3. ДЕФИНИЦИЈА ПРОБЛЕМА...............................................................................................9**

**4. АНАЛИЗА УЛОГА...............................................................................................................11**

**5. АНАЛИЗА НЕДОСТАТАКА КАПАЦИТЕТА.......................................................................14**

**6. „SWOT“ АНАЛИЗА ............................................................................................................. 15**

**7. ЦИЉЕВИ ПЛАНА АКТИВНОСТИ ................................................................................... 18**

**8. ОЧЕКИВАНИ ИЗВОР ФИНАНСИРАЊА ......................................................................... 20**

**9. МОНИТОРИНГ ................................................................................................................. 20**

**10. ПЛАН АКТИВНОСТИ ЗА ЈАЧАЊЕ СИСТЕМА СОЦИЈАЛНЕ ЗАШТИТЕ И ИНКЛУЗИЈЕ У ГРАДУ ГРАДИШКА ЗА 2025-2026. ГОДИНУ ..................................................... 21**

# **СКРАЋЕНИЦЕ**

- БиХ Босна и Херцеговина

- РС Република Српска

- ЈУ ЦСР Јавна установа Центар за социјални рад

- UN Уједињене нације

- UNICEF Фонд Уједињених нација за дјецу

- UNDP Развојни програм Uједињениx нација

- МЗ Мјесна заједница

- СГ Скупштина града

- ОШ Основна школа

- СЗИ Социјална заштита и инклузија

- ОТ Оперативно тим

- ЦЗМ Центар за ментално здравље

- ЈПУ Јавна предшколска установа

# **УВОД**

План активности за јачање система социјалне заштите и инклузије у граду Градишка за 2025.-2026. годину (у наставку: Акциони план) креиран је од стране Комисије за социјалну заштиту и инклузију града Градишка (у наставку: Комисија), у склопу пројекта „Сигурна породица, једнаке могућности“ који се спроводи у оквиру Програма „Оквир за реализацију Циљева одрживог развоја као темељ за одржив и инклузиван раст у Босни и Херцеговини“ (СДГ2БиХ) који имплементирају УН агенције у БиХ: *UNDP, UNICEF* и*UNWОMEN*, а финансира Влада Краљевине Шведске.

Сарадња између UNICEF-a у БиХ и града Градишка дефинисана је потписаним Протоколом о сарадњи у области унапређења социјалне заштите и инклузије дјеце на подручју града Градишка (у даљем тексту: Протокол). Социјална заштита и инклузија која се дефинише овим Протоколом и реализује кроз локални модел Социјалне заштите и инклузије (у даљем тексту СЗИ модел) подразумијева интегрисани приступ социјалној заштити и инклузији дјеце кроз сарадњу различитих ресора као што су: образовни систем, здравство, социјална заштита, правосуђе, унутрашњи послови итд., што осигурава повезаност различитих социјалних услуга за дјецу на нивоу планирања и имплементације.

На основу Протокола, на нивоу града, успостављена је Комисија за социјалну заштиту и инклузију (СЗИ Комисија) и Oперативни тим (СЗИ ОТ), као носиоци пројектних активности у заједници. Градску комисију чине представници градске управе, сектора социјалне заштите, образовања и здравства, полиције, локалних организација цивилног друштва и других релевантних партнера. Комисија има кључну улогу у примјени локалног модела социјалне заштите и инклузије и дјелује као тијело с правом одлучивања по питањима социјалне заштите и инклузије, док оперативни тим третира та питања и пружа услуге на оперативном нивоу.

Током имплементације програма, Комисија за социјалну заштиту и инклузију и Оперативни тимдефинисала је области за унапређење социјалне заштите и инклузије са посебним нагласком на омогућавање адекватније подршке за утврђене групе у социјалном ризику:

1. Дјеца и млади са сметњама у развоју

2. Дјеца у ризику

3. Породице са дјецом

Процјена стања постојећих система социјалне заштите и инклузије, укључујући услуге других релевантних институција, послужиле су као полазна основа за израду Акционог плана града Градишка о социјалној заштити и инклузији, а која је обухватила

• информације добијене од осталих релевантних институција,

• анализу расположивих капацитета у заједници,

• анализу расположивих и потребних рефералних механизама.

На основу горе наведеног, СЗИ Комисија је израдила план активности за период 2025-2026. годину за јачање социјалне заштите за најрањивије групе.

План активности јасно дефинише начин и мјере које ће у наредне двије године предузети институције из свих релевантних сектора укључених у систем социјалне заштите и инклузије (локална управа, образовање, здравство, социјална и дјечија заштита, полиција, цивилно друштво и други) у циљу превазилажења недостатака и јаза између потреба и расположивих ресурса, услуга и рефералних механизама у граду.

Очекујемо да ће Локални акциони план за јачање система социјалне заштите и инклузије на подручју града Градишка за период 2025-2026. годину бити усвојен од стране Скупштине града Градишка почетком 2025. године.

**1.1 Локални модел имплементације програма јачања система социјалне заштите и инклузије (СЗИ Модел)**

Програм Јачања система социјалне заштите и инклузије (СЗИ), а нарочито његов Локални модел имплементације (СЗИ модел), осмишљен је да пружи подршку владиним органима у Босни и Херцеговини (БиХ) како би допринијели искорјењивању социјалног искључивања, дискриминације и неједнакости у остваривању приступа основним услугама свеукупне социјалне заштите у локалним заједницама, као и да би испунили међународне обавезе у вези са социјалном заштитом. Обавеза СЗИ модела је да примјени холистички, мултидисциплинарни и међусекторални приступ утврђивању приоритета, политика и средстава за имплементацију квалитетних политика и услуга социјалне заштите и инклузије.

СЗИ модел је развијен као свеобухватна, вишестрана и дугорочна интервенција, уз поступне промјене у свим важним подручјима политика и услуга социјалне заштите и инклузије за дјецу и њихове породице. Овдје спадају настојања: 1) да се појача стручност релевантних установа; 2) да се побољша планирање и провођење политика социјалне заштите и инклузије за дјецу и њихове породице; 3) да се осигура рад на терену и инклузија дјеце и омладине кроз учешће; 4) да се изграде иновативне услуге и приступи раном дјечијем расту и развоју, дјечијој заштити и инклузивном образовању; те 5) да се подстакну и институционализују реферални механизам и сарадња између носилаца одлучивања, пружалаца услуга и других релевантних установа које раде на заштити дјеце и бризи за дјецу. Другим ријечима, филозофија СЗИ модела је да се створе квалитетни капацитети, знање, мотивација и потенцијал да се настави са реформама и унаприједе политике и услуге у области социјалне заштите.

СЗИ модел улаже напоре у дефинисање и јачање функција, улога, стратешких циљева и сарадње између установа и стручних радника у образовању, здравству, социјалној заштити и другим повезаним секторима у мјери у којој ти сектори третирају конкретне облике заштите и инклузије дјеце и породица на локалном нивоу. Та настојања доприносе унапређењу услуга и побољшању живота дјеце и њихових породица.

Концепти социјалне и дјечије заштите су међусобно повезани и међусобно се појачавају. Социјална и дјечија заштита настоје створити заштитничко окружење, у којем дјеца нису изложена насиљу, израбљивању и непотребном одвајању од породице, као и у којем закони, службе, понашање и праксе минимизирају дјечију угроженост, рјешавају познате ризичне факторе и јачају властиту отпорност дјеце. ЕУ дефинише социјалну инклузију као процес којим се осигурава да они који су изложени ризику сиромаштва и социјалне искључености добију прилике и ресурсе неопходне за потпуно учешће у економском, друштвеном и културном животу и за уживање стандарда живљења и благостања који се сматрају нормалним у друштву у коме живе. Инклузијом се осигурава да они остваре веће учешће у доношењу одлука које утичу на њихове животе и остваривању њихових темељних права.

СЗИ модел подразумијева унапријеђење сарадње између градских органа власти, ЈУ Центар за социјални рад, Полицијске управе, ЈЗУ Дом здравља, образових установа и организација цивилног друштва с циљем повећања њихових капацитета, алата и концепата за учење, пројектовање, имплементацију и мониторинг и евалуацију нових стандарда и услуга социјалне заштите. Додатна вриједност СЗИ модела је у јачању рефералног модела у локалној заједници, подржавањем свих релевантних заинтересованих страна како би они комуницирали, сарађивали и координисали своје активности у корист дјечијих права и најбољег интереса дјетета. СЗИ моделом се исто тако отварају могућности за приватни сектор да подржи волонтерске и филантропске иницијативе.

СЗИ модел подразумијева проактивно укључивање носиоца права у читав процес у заједници, чиме им се пружају вјештине и могућности да испитају и са другима размјене своје виђење стања заштите дјечијих права у својим заједницама, да дају допринос у одабиру приоритетних мјера за задовољавање потреба дјеце, те да предводе имплементацију акција у заједници. СЗИ модел прати основне вриједности људских права, операционализоване кроз примјену приступа заснованог на људским правима и сталних напора на јачању капацитета свих укључених актера.

Сврха СЗИ модела је да пружи подршку носиоцима дужности у процесу јачања система социјалне заштите и инклузије за дјецу и њихове породице.

СЗИ модел не треба разумјети као једнократну интервенцију, него као приступ који еволуира. Нове политике креирају се на основу квалитетног промишљања о постигнутим резултатима, изазовима и препознатим неуспјесима у процесу. Како се јављају нове потребе, одговор исто тако треба еволуирати. Овај процес је по својој природи динамичан: нове генерације дјеце расту са (новим) потребама и те нове потребе треба задовољити. Сама филозофија СЗИ модела је да се створе квалитетни капацитети, знање, мотивација и потенцијал да се настави са реформама и унаприједе политике и услуге, како би се унаприједиле и развиле локалне заједнице, а тиме и друштво у цјелини. Важно је разумјети да се основни приступи и модели могу надоградити, прилагодити или измијенити на основу потреба које постоје и/или се јаве у некој заједници.

1. **АНАЛИЗА СИТУАЦИЈЕ ПО ПИТАЊУ ПРИОРИТЕТНИХ РАЊИВИХ ГРУПА**

Анализа ситуације омогућила је мапирање проблема и увид у тренутну ситуацију у секторима кључним за социјалну заштиту и инклузију на подручју града Градишка. Иста је указала на потребу за додатним ангажовањем и стављања у фокус поменутих група у овој области.

У том процесу, комисија за социјалну заштиту и инклузију града Градишка, узела је у обзир слиједеће критерије:

• број лица која су погођена одређеним проблемом,

• структура популације која је погођена дефинисаним проблемом,

• број лица на које дефинисани проблем посредно утиче,

• комплексност идентификованог проблема,

• тренд развоја проблема у друштву,

• вјероватноћа да би проблем могао утицати на појаву других проблема у заједници.

На основу овако дефинисаних критеријума, имајући у виду тренутно стање на подручју града, водећи се критеријумом комплексности проблема и утицајем који проблем има на различите секторе и друштвене области, као и чињеницом да до сада није било организованих заједничких активности на нивоу града осим појединачних активности рађених кроз реферални механизам по указаном проблему, Комисија за социјалну заштиту и инклузију и оперативни тим закључили су да се напори у наредном периоду првенствено усмјере на слиједеће приоритетне групе:

1. Дјеца са сметњама у развоју

2. Дјеца у ризику

3. Породице са дјецом

У циљу што рационалније и ефикасније употребе ограничених ресурса, а имајући у виду подршку УНИЦЕФ-а у БиХ на увођењу локалног модела социјалне заштите и инклузије, заједнички је став Комисије за социјалну заштиту и инклузију града Градишка да капацитете локалних институција треба превасходно усмјерити на рано откривање/детекцију и пријављивање развојних одступања и дјеце са потешкоћама у развоју. Такође, неопходно је, кроз услуге савјетовалишта, интензивирати рад са дјецом и младима у ризику од друштвено негативног понашања (укључујући сајбер насиље и безбједност на интернету) те рад са породицама са проблемом, посебно са онима из сиромашних и других рањивих група, кроз савјетодавни рад са истима, јер су проблеми тих група много комплекснији и рефлектују се на цјелокупну друштвену средину.

Комисија је, исто тако, закључила да одређен број лица која спадају у ове групе, у исто вријеме погођен и проблемима по другим основама (социо-економски проблем) што отежава рану детекцију и захтјева додатне напоре свих локалних институција, итд. Стога би се, у оквиру рада са овим дефинисаним приоритетним групама, посебна пажња требала посветити оним лицима за која се утврди да су погођена вишеструким проблемима.

Кратак преглед ситуације приоритетних група:

Када је ријеч о малољетним корисницима услуга ЈУ Центар за социјални рад Градишка, највећи број се односи на кориснике права из социјалне заштите ( додатак за помоћ и његу другог лица и личне инвалиднине). Поред наведеног психосоцијална подршка се пружа такође сваком дјетету код кога се препозна оптерећеност породичним приликама и односима у друштву.

1. ***Табела: Преглед дјеце корисника/ца социјалне заштите***

|  |  |  |  |  |
| --- | --- | --- | --- | --- |
| Ред  бр. | **Подаци о дјеци корисницима/цама социјалне заштите од 0-18 година** | **Стање са 31.12.2023. год.** | | **Стање са 31.12.2024. год.** |
|  |  | | |
| 1. | Дјеца без родитељског старања | 6 | 6 | | |
| 2. | Корисници додатка за помоћ другог лица | 161 | 180 | | |
| 3. | Корисници личне инвалиднине | 93 | 94 | | |
| 4 | Дјеца жртве насиља у породици | 1 | 3 | | |
| **УКУПНО:** | | **261** | **283** | | |

Извор: евиденција ЈУ ЦСР Градишка

Социјална заштита је дјелатност од општег интереса за Републику Српску као и за локалну заједницу. Путем ове дјелатности пружа се помоћ лицу или породици која се нађе у стању социјалне потребе и предузимају потребне мјере ради спречавања узрока и отклањања посљедица таквог стања. ЈУ Центар за социјални рад Градишка има значајну улогу у области социјалне заштите становништва на подручју Града и представља дио мреже установа социјалне заштите, као и укупног система социјалне заштите Републике Српске и БиХ.

ЈУ Центар за социјални рад Градишка проводи социјалну и породично-правну заштиту, старатељство, послове стручног рада у области малољетничке деликвенције, породичног насиља као и друге стручне послове у вези са остваривањем права из стварне надлежности.

У току 2023. године, Центру се по разним основама лично обратило 3042 грађана, од чега је проведено 2980 управних поступака у којима су донесена првостепена рјешења, закључци, мишљења и то

- Социјална заштита: 2576 управна поступка

- Породично-правна заштита: 404 управних поступака.

Град Градишка је у складу са потребама и могућностима установила проширена права, чиме је значајно унапријеђен цјелокупни систем. Проширена права у области социјалне заштите у надлежности су локалне заједнице и финансирају се након увођења и доношења Одлуке Скупштине града.

***2.Табела: Преглед проширених права и броја корисника 2023. године и 2024.године:***

|  |  |  |  |
| --- | --- | --- | --- |
| **Рб** | **Врста права** | **Број корисника 2023.године** | **Број корисника**  **2024.године** |
| 1. 1. | Суфинансирање породица у трошковима издржавања корисника у стању социјалне потребе | 6 | 6 |
|  | Помоћ родитељу – његоватељу након 30. године живота корисника |  | Право уведено крајем 2024.године |
|  | Трошкови превоза ученика под старатељством | 1 | 2 |
|  | Допринос за здравствено осигурање лица у стању социјалне потребе која нису оставрила основно право | 43 | 47 |
|  | Помоћ за школовање дјеце из социјално угрожених породица | 183 | 201 |

ЈУ Центар за социјални рад Градишка пратећи потребе корисника настоји да редовно извршава и своје финансијске обавезе, тако да Центар за социјални рад уредно исплаћује и законска (основна) и проширена права.

Ефекти реализације проширених права у протеклом периоду су веома добри па се Град Градишка препознаје као локална заједница са добро и свеобухватно развијеним системом социјалне заштите у којем су адекватно уважене највеће потребе најугроженијих категорија становништва.

Породична заштита у Центру реализује се на више начина: кроз рад органа старатељства, пружањем различитих услуга члановима или породици у цјелини у задовољавању различитих потреба, те пружањем психосоцијалне подршке. Остваривање улоге органа старатељства Центар реализује вођењем поступака и предузимањем расположивих мјера у складу са Породичним законом и другим законима. Због сложености, комплексности и дуготрајности проблема, послови породичне заштите захтијевају тимски рад, те посебну обученост и вјештине стручног особља које се бави овом проблематиком.

У оквиру породично-правне заштите породица и дјеце Центар обавља различите услуге из старатељства, савјетодавне и психосоцијалне помоћи у сређивању породичних односа и комуникација међу члановима породице, психосоцијалне помоћи дјеци и родитељима, дјеци са проблемима у понашању, те ради на унапређењу заштите жртава насиља у породици, те превенцији новог насиља у породици.

Најизраженији проблеми у породично-правној заштити су: поромећени односи супружника у браку због чега требају помоћ у остваривању родитељске и васпитне функције, насиље у породици и проблеми породица чији чланови имају тешкоће у менталном здрављу. Комплексни и дуготрајни проблеми захтијевају специјализован, тимски, мултидисциплинаран и мултисекторски рад стручњака из социјалног, психолошког, педагошког и здравственог рада, тако да се овдје унапређује сарадња великог броја актера система социјалне заштите.

1. **ДЕФИНИЦИЈА ПРОБЛЕМА**

Анализа проблема је врло важан процес у анализи стања да се дефинисани узроци и посљедице у овом кораку користе за касније одређивање циљева на које се жели дјеловати кроз мјере и активности које се дефинишу акционим планом.

Имајући у виду описану ситуацију приоритетних рањивих група, Комисија за социјалну заштиту и инклузију града Градишка и оперативни тим, дефинисали су основни проблем у овој области користећи методу “дрво проблема“.

Проблем је формулисан како слиједи:

Недовољна укљученост рањивих појединаца и група у друштвени живот локалне заједнице и потреба за јачањем доступности, квалитета и координације система социјалне заштите и инклузије.

Анализа узрока захтјева експертизу из одеђених области и фокусирана је на проблем у зависности од његовог опсега и озбиљности и доноси детаљне податке о дефинисаном проблему.

Полазне основе ове анализе су:

1. Појава проблема може имати један или више директнох узрока

2. Сваки од ових узрока може имати своје властите узроке: основни узроци

3. Сваки од основних узрока може имјати своје основне или структуралне узроке.

***3.Табела: Анализа узрока и посљедица:***

|  |
| --- |
| ***Основни узроци*** |
| Мањак стручног и обученог кадра у локалним институцијама које пружају подршку рањивим појединцима и групама. |
| Нејасно дефинисан реферални механизам социјалне заштите и инклузије на локалном нивоу. |
| Недостатак савјетодавног рада са породицом у циљу ране детекције и интервенције проблема код дјеце (превенција).  Недовољна едукованост и информисаност родитеља о могућностима подршке. |
| ***Директни узроци*** |
| Недовољна информисаност и отпор родитеља да прихвате развојне потешкоће код дјеце у раној доби, што одлаже приступ адекватној подршци. |
| Недостатак персоналних асистената у васпитно образовним установама. |
| Недовољна свијест и сензибилисаност родитеља о значају препознавања, спријечавања и реаговања на вршњачко насиље. |
| Недовољна свијест дјеце о вршњачком насиљу и његовим посљедицама. |
| Недовољна сарадња са родитељима по питању процјене способности код дјеце са потешкоћама у развоју. |
| Повећан број дјеце са развојним потешкоћама и сложеним потребама ствара потребу за додатним стручним, просторним и организационим капацитетима |
| Негативан утицај медијских садржаја, друштвених мрежа и интернета на обликовање понашања, система вриједности и социјалних односа код дјеце |
| ***Дефиниција проблема:***  Недовољна укљученост рањивих појединаца и група у друштвени живот локалне заједнице и потреба за јачањем доступности, квалитета и координације система социјалне заштите и инклузије. |
| ***Посљедице:*** |
| Касна детекција развојних тешкоћа и изостанак ране интервенције код дјеце са потешкоћама у развоју. |
| Потешкоће да се оствари равноправно учешће у образовном процесу и друштвеним активностима. |
| Повећан ризик од појаве вршњачког насиља и проблема у понашању код дјеце. |
| Неинформисаност родитеља и отпор да прихвате развојне потешкоће код дјетета доводи до одлагања интервенције и смањује ефективност подршке. |
| Повећана изложеност дјеце негативним утицајима медијских садржаја, друштвених мрежа и интернета доприноси развоју зависности, поремећаја у понашању и психолошких проблема. |

1. **АНАЛИЗА УЛОГА**

Узимајући у обзир да је међуинституционална сарадња основ за најквалитетније пружање услуга и подршке свим грађанима града Градишке, одговорност је свих институција да обезбједи корисницима остваривање свих права свака из свог домена, посебан акценат стављајући на рањиве категорије нашег друштва.

Комисија за социјалну заштиту и инклузију мапирала је надлежност сваке установе која је укључена у пружање услуга групама које су идентификоване. Према мандату сваке установе, као носиоца дужности у процесу за осигуравање да се поштују права дефинисаних приоритетних група, њихове улоге су дефинисане у односу на:

• Превенцију

• Рану детекцију

• Оцјени и пријављивању

• Рану интервенцију

• Упућивање

• Доношењу одлука

• Пружању основних услуга

• Пружању специјалних услуга

• Механизму праћења и притужби

Носиоци дужности, према заједничком ставу Комисије за социјалну заштиту и инклузију су институције у слиједећим секторима:

**Градска управа**: је орган локалне управе који у оквиру законом датих могућности предлаже и проводи политику на локалном нивоу у областима образовања, социјалне и здравствене заштите, и ствара услове за квалитетно пружање социјалних услуга својим грађанима (услуге дјеци, лицима са инвалидитетом, старијим, онеспособљеним, породицама са проблемима и другим осјетљивим групама). Оснива ЈУ Центар за социјални рад и брине се о обезбјеђењу кадровских, просторних и техничких услова за његов рад. Град Градишка, у оквиру својих могућности, суфинансира трошкове образовања (набавља уџбенике и финансира трошкове превоза), додјељује грантове УГ/ организацијама цивилног друштва, финансира велики број проширених права и води активну пронаталитетну политику. Сарадња свих установа са градском управом је кључна за успјех активности на пољу социјалне заштите и инклузије. Управа има овлаштења и мотивацију, те у складу са расположивим средствима обезбјеђује услове за рад осталим секторима на превенцији. Градска управа доноси одлуке везане за успостављање система подршке рањивим групама на нивоу локалне заједнице: одлука о оснивању ЦСР, финансирање проширених права. Градска Скупштина редовно прима извјештаје о раду ЈУ Центар за социјални рад, школа, ЈЗУ Дом здравља, извјештај о стању безбједности од Полицијске управе, те извјештаје о имплементираним пројектима удружења грађана, тако да има улогу и у механизму праћења и притужби.

**ЈУ Центар за социјални рад:** је носилац активности на пољу социјалне заштите и инклузије и има кључну улогу када је у питању пружање услуга дефинисаним рањивим групама. Такође, пружа услуге савјетовања и стручног рада са дјецом са сметњама у развоју, али и савјетодавног рада са дјецом са проблемима у понашању и њиховим породицама, али и свим другим дефинисаним рањивим приоритетним групама.

На пољу ране детекције, такође, Центар има кључну улогу, јер је једина институција која има овлаштење да реагује у породици у кући. Када је ријеч о дјеци са сметњама у развоју, упућивање на процјену Комисије је важан први корак у раној детекцији и предуслов за остваривање свих других права. Због тога треба јачати свијест родитеља о важности рада и улози комисије. Такође, Центар за социјални рад пружа и услуге ране интервенције: стручна комисија за процјену способности, упућивање у здравствену установу, савјетовање родитеља о поступању са дјецом са сметњама у развоју, упућивање на даље третмане и сл. ЈУ Центар за социјални рад има надлежности и код доношења одлука у сваком појединачном случају, а јавља се и као пружалац низа услуга поменутим приоритетним групама у складу са Законом, те с тога, мора бити посматран као кључан партнер у имплементацији свих будућих активности. Посебно је значајна сарадња Центра за социјални рад и Полицијске управе по питању рада са малољетницима у сукобу са законом. Рад центра прати директор, Управни одбор, Градска управа, Министарство здравља и социјалне заштите РС, као и државне инспекције.

**Образовни сектор**: Предшколска установа, те основне и средње школе идентификоване су као један од кључних носилаца дужности када је у питању идентификовање, али и рад са дјецом са сметњама у развоју и дјецом из осталих дефинисаних рањивих група. За дјецу која су укључена у систем предшколског образовања и њихове породице ова установа пружа значајан број услуга, посебно када је ријеч о превенцији, раној детекцији, оцјени и пријављивању, али и код пружања основних услуга (психолог, логопед). Основне школе имају посебну улогу на пољу детекције (приликом уписа у први разред), упућивања, те доношења одлука везано за образовање дјеце, као и пружања услуга дјеци из дефинисаних приоритетних група у складу са Законом, и одлукама Комисије за процјену потреба и усмјеравање дјеце и омладине са сметњама у развоју.

Утврђено је, међутим, да је у образовном сектору недовољна сарадња са родитељима на овом пољу. Образовне установе су основни пружаоци услуга и мјеста социјализације дјеце, те их је неопходно укључити као кључног партнера у све активности на јачању инклузије дјеце из дефинисаних рањивих група. Школе на основу потписаних Протокола о поступању у случајевима вршњачког насиља међу дјецом и младима у образовном систему, али и захваљујући успостављеној доброј пракси, имају велику улогу приликом пријављивања случајева, али и код ране интервенције и упућивања, зависно од конкретног проблема и случаја. Поред тога, на нивоу града дјелује и коодинациони тим “Брига о дјеци”.

Када је ријеч о дјеци са сметњама у развоју, школе раде по принципима инклузивног образовања, али је потребно радити на професионалном усавршавању кадрова, те јачати сарадњу са родитељима.

Неопходно је опремање логопедског кабинета одговарајућим дидактичким стимулативним материјалом, као и логопедским инструментима (дигитални логопедски сет-бехрингер, логопедске сонде..), који су неопходни у циљу квалитетнијег и успјешнијег рада са дјецом, који ће резултирати бољим и већим постигнућима.

**Здравствени сектор**: ЈЗУ Дом здравља и његова служба, Центар за ментално здравље, није само пружалац медицинског третмана за дјецу из дефинисаних рањивих приоритетних група. Улога ове институције је препозната у смислу великог утицаја на превенцију, рану детекцију, али и доношење одлука о третману дјеце, посебно дјеце са сметњама у развоју. Такође, евидентна је улога у раду са дјецом у сукобу са законом у смислу савјетодавног рада са њима и пружања подршке њиховим породицама.

Поред рада на превенцији, основна улога здравствене институције, обзиром да је то прва инстанца којој се родитељи обраћају, јесте рана детекција сметњи у развоју приликом првог и контролних прегледа дјеце. Рана интервенција се такође одвија у овој установи, посебно када је ријеч о дјеци са сметњама у развоју и њиховим породицама. Обзиром на ауторитет здравствених установа, упућивање је битна компонента ангажовања овог сектора, било да је ријеч о упућивању Комисији за процјену, ЦСР (у зависности од конкретног проблема). Пружање здравстевих услуга и заштите поменутих група, свакако је један од приоритетних задатака овог сектора.

**Невладин сектор:** Удружења „Дуга“ и Удружење „НМРЛ“ су организације које својим дјеловањем имају велику улогу у локалној заједници. Поменута удружења својом сарадњом са институцијама побољшава статус њихових корисника и остварује сарадњу са Центром за социјални рад. Најбољи примјер сарадње јесте Дневни центар чији је оснивач Центар за социјани рад, у склопу којег се пружају услуге корисницима из оба удружења.

Посебне активности Удружења огледају се у областима превенције, јачању свјести шире заједнице, организације хуманитарних акција, као и пружању услуга њихових корисника у оквиру својих могућности.

Међутим, потребно је јачати сарадњу са родитељима у смислу савјетовања за поступање са дјецом која су била у сукобу са законом, дјецом која су била изложена неком облику насиља, односно са дјецом са потешкоћама у развоју, те значајније ангажовање на разбијању предрасуда у друштву. Рад са пацијентима је заснован на добровољној бази, те једино што би се могло учинити на побољшању положаја кориника/ца је првенствено промоција важности менталног здравља.

Такође, додатне напоре је неопходно уложити у јачање сарадње здравственог са осталим секторима укљученим у систем социјалне заштите и инклузије у локалној заједници.

1. ***Табела: Преглед улога и одговорности локалних актера***

|  |  |
| --- | --- |
| **УЛОГЕ И ОДГОВОРНОСТИ ЛОКАЛНИХ АКТЕРА** | |
| **ОБЛАСТ** | **НОСИОЦИ ДУЖНОСТИ** |
| Превенција | ЈУ Центар за социјални рад Градишка, Градска управа, ЈЗУ Дом здравља, Центар за ментално здравље, Јавна предшколска установа, основне школе, Полицијска управа, НВО, медији |
| Рана детекција | ЈУ Центар за социјални рад, ЈЗУ Дом здравља, Центар за ментално здравље, Јавна предшколска установа, основне школе, Полицијска управа, НВО |
| Оцјена и пријављивање | ЈУ Центар за социјални рад, ЈЗУ Дом здравља, Центар за ментално здравље, Јавна предшколска установа, основне школе, Полицијска управа, НВО |
| Рана интервенција | ЈУ Центар за социјални рад, ЈЗУ Дом здравља, Центар за ментално здравље, Јавна предшколска установа, основне школе, Полицијска управа, НВО |
| Упућивање/реферал | Градска управа, ЈУ Центар за социјални рад, ЈЗУ Дом здравља, Центар за ментално здравље, Јавна предшколска установа, основне школе, Полицијска управа, НВО |
| Одлука | Градска управа, ЈУ Центар за социјални рад, ЈЗУ Дом здравља, Центар за ментално здравље, Јавна предшколска установа, основне школе, Полицијска управа, НВО |
| Основна улога | ЈУ Центар за социјални рад, ЈЗУ Дом здравља, Центар за ментално здравље, Јавна предшколска установа, основне школе |
| Специјалне услуге | ЈУ Центар за социјални рад, ЈЗУ Дом здравља, Центар за ментално здравље, Јавна предшколска установа, основне школе, НВО |
| Механизам праћења и притужби | Градска управа, ЈУ Центар за социјални рад, ЈЗУ Дом  здравља, Центар за ментално здравље, Јавна предшколска установа, основне школе, Полицијска управа, НВО |

**5. АНАЛИЗА НЕДОСТАТАКА КАПАЦИТЕТА**

Носиоци дужности могу имати недостатак капацитета неопходних за испуњавање својих оваеза/дужности.

У оквиру ових корака, кориштењем матрице „анализа недостатка капацитета“ анализирана је надлежност супростављена с три аспекта дјеловања: мотивацијом, овлаштењем и средствима.

***5.Табела: Анализа недостатака капацитета:***

|  |  |  |
| --- | --- | --- |
| Р.бр. | Носиоци дужности | Дефинисани недостаци капацитета носилаца дужности |
| 1 | Градска управа | Недостатак Градске управе Градишка по питању социјалне заштите и инклузије огледа се у ограниченим надлежностима и нејасно дефинисаним локалним механизмима координације. |
| 2 | ЈУ Центар за социјални рад | Ограничавајући фактори у области социјалне заштите и инклузије огледају се у потреби за континуираном едукацијом кадра, јачањем стручних ресурса у складу са растућим потребама корисника, као и унапређењем капацитета рада и проширивања услуга. |
| 3 | Образовне установе | Недовољна обученост кадра у образовним установама за рад са дјецом са сметњама у развоју, као и недостајући број персоналних асистената у васпитно-образовном систему, представљају значајну препреку квалитетној инклузији. Присутан је и недостатак системске едукације запослених у области препознавања и подршке дјеци из осјетљивих група, ниска друштвена свијест о значају инклузивног приступа. |
| 4 | Здравствени сектор | Недостатак здравственог сектора по питању социјалне заштите и инклузије огледа се у недовољној повезаности и координацији са другим релевантним секторима у области раног препознавања дјеце са потешкоћама. |
| 5 | Цивилно друштво | Недостатак цивилног сектора по питању социјалне заштите и инклузије огледа се у недовољној умрежености, ограниченим ресурсима и нестабилном финансирању обезбјеђеном кроз донаторска средства, што утиче на континуитет и обим услуга које пружа. Поред тога, сарадња са институцијама често није институционализована, већ се заснива на појединачним иницијативама, што отежава системско и ефикасно укључивање цивилног сектора у процесе планирања, доношења одлука и спровођења мјера подршке. |

1. ***„SWOT“* АНАЛИЗА**

У оквиру овог корака анализе стања, СЗИ Комисија заједно са СЗИ Оперативним тимом урадила је *„SWOT“* анализу која је послужила да се анализирају капацитети и ресурси који су на располагању у локалној заједници, али и капацитети и ресурси које је потребно унаприједити како би сви релевантни сектори били у могућности да одговоре на дефинисани проблем.

*„SWOT“* у пријеводу значи:

*Srenghts* – што означава снаге које СЗИ Комисија и СЗИ Оперативни тим имају како би могли да проведу активности усмјерене на рјешавање дефинисаног проблема – оно што се може урадити.

*Weaknesses* – што означава слабости са којима се СЗИ Комисија и СЗИ Оперативни тим суочавају, а које представљају недостатке капацитета и ресурса неопходних за реализацију активности и рјешавање дефинисаног проблема.

*Opportunities* – што означава потенцијалне могућности које постоје да се дефинисане слабости и недостаци добију од неког другог у локалној заједници – првиредни сектор, религијске заједнице, хуманитарне организације, донатори и сл.

*Theats* – означава оно што се не може очекивати да ће се добити од других, односно могуће пријетње реализацији активности и цијелог акционог плана.

*„SWOT“* анализа садржи преглед капацитета и ресурса које СЗИ Комисија и СЗИ Оперативни тим имају на располагању, односно оних који им недостају, на начин да их анализирају и утврде међусобне повезаности како би се олакшао процес одређивања приоритета и циљева.

То значи да се *„SWOT“* анализа проводи кроз два процеса:

• процеса идентификације снага, слабости, могућности и пријетњи, и

• анализа идентификованог како би се било у могућности утврдити њихове повезаности и утврдити како се снаге могу искористити да би се умањиле пријетње, односно како искористити могућности како би се надомјестиле слабости које су СЗИ Комисија и СЗИ Оперативни тим идентификовали кроз *„SWOT“* анализу.

Анализом је утврђено да се на идентификоване пријетње из окружења може ефикасно одговорити дефинисаним снагама локалних институција. Утицај економске кризе на кориснике из рањивих група и остваривање њихових права може бити ублажено кроз обезбјеђену подршку, разумијевање Града и развијене услуге у заједници, али и захваљујући запосленом професионалном стручном кадру са јаком мотивацијом и искуством у раду и примјени мултисекторског приступа у различитим областима. Успостављене функционалне установе у свим релевантним секторима на локалном нивоу и релевантна законска регулатива која даје легитимитет за рад локалних институција и оквир за међусобну сарадњу, те активна удружења корисника могу утицати на бољу информисаност и већу одговорност корисника.

С друге стране, висока мотивисаност за унапређење стања социјалне заштите може надомјестити недовољан капацитет НВО-а који се баве питањима социјалне заштите на локалном нивоу. Преоптерећеност запосленог стручног кадра биће смањена уколико се искористи подршка локалне заједнице (техничка, материјална и финансијска). Сарадња са међународним донаторима и искуство у имплементацији пројеката може се искористити за ангажовање професионалаца који недостају и тиме ријешити питање немотивисаности појединих установа, али и МЗ. Укључивање медија у промоције и активности као и заједнички пројекти и евентуална подршка ИПА фондова може убрзати излазак из кризе (економске и финансијске) и индиректно ојачати породичну солидарност и друштвену кохезију.

Као и носиоци дужности и носиоци права треба да имају одређене капацитете за кориштење тих права, односно, потребно је да имају довољно информација о својим правима, што је опет надлежност носилаца дужности. С тога, у локалним заједницама треба да постоје ресурси за пружање информација носиоцима права о процедурама за оставривања права.

Комисија за социјалну заштиту и инклузију радиће на детаљном акционом плану за период 2025-2026. године чија ће реализација омогућити већи степен задовољења приоритетних потреба дефинисаних рањивих група.

***6. Табела:*** *„SWOT“* ***анализа:***

|  |  |
| --- | --- |
| **СНАГЕ:** | **СЛАБОСТИ:** |
| Снажна политичка и институционална воља Града за унапређење система  Људски ресурси  Велика обухваћеност предшколске дјеце институционалним васпитањем  Подаци о породичним приликама дјеце  Обухваћеност све дјеце основним образовањем  Достигнути ниво развоја социјалне заштите  Разумјевање града за социјалне потребе  Развијен и оспособљен ЦСР и стручни радници Центра за социјални рад  Развијене услуге у заједници  Редовно финансирање система из градског буџета  Активна локална Удружења која пружају подршку дјеци и породицама дјеце са сметњама у развоју.  Квалитетна међуинституционална сарадња  Усвојени протоколи о сарадњи међу институцијама  Моторички парк са мултифункционалним садржајима за моторички и сензорни развој дјеце са сметњама у развоју, али и дјеце типичног развоја  Постоји партнерски оквир са УНИЦЕФ-ом и другим међународним актерима  Успостављена мултисекторска тијела и континуирани рад Комисије и Оперативног тима  Постојање школских тимова који препознају и подржавају успјешну дјецу  Сарадња школа са спортским клубовима, музичким школама и културним установама  Појединачне иницијативе наставника и родитеља у подршци успјешној дјеци | Недовољно развијен волонтерски рад  Усложњавање социјалне ситуације  Повећан број вршњачког насиља  Повећан број насиља у породици  Слабљење улоге породице  Пораст броја дјеце са сметњама у развоју  Све већи број дјеце која су претјерано изложена екрану и имају поремећај психичког развоја као посљедицу (тзв.екранизам)  Недостатак едукација за стручна лица која су директно укључена  Мањак стручног кадра (логопеди, дефектолози, асистенти, психолози у школама)  Недостатак персоналних асистената у школама и вртићима  Слаба информисаност родитеља о развојним ризицима  Ограничени просторни и технички капацитети у институцијама и удружењима  Пораст броја корисника и све комплексније потребе  Мањак системских програма за едукацију, савјетовање и оснаживање родитеља/старатеља  Пораст броја корисника социјалне заштите и појава нових, комплекснијих облика потреба  Недовољан системски приступ подршци и афирмацији успјешне дјеце |
| **МОГУЋНОСТИ:** | **ПРИЈЕТЊЕ:** |
| Развијеност града и постојећи капацитети за имплементацију иновативних приступа  Доступност средстава из европских фондова (IPA, Interreg, UNICEF, UN програми) за унапређење социјалне заштите и инклузије  Могућност проширења постојећих услуга кроз пројекте и јавне позиве финансиране од стране ЕУ и донатора  Развој мобилних тимова и савјетовалишта за подршку породицама у заједници  Увођење дигиталних алата за рану детекцију, едукацију и савјетовање родитеља  Јачање партнерстава са образовним, здравственим установама и приватним сектором  Интензивирање сарадње са невладиним сектором и заједничко аплицирање на ИПА и друге програме  Регионална и прекогранична сарадња као основ за размјену добрих пракси и заједничке пројекте  Укључивање медија и друштвених мрежа у промоцију инклузије и друштвених вриједности  Подизање свијести јавности кроз кампање, догађаје и активности у заједници  Активирање приватног сектора за подршку програмима и удружењима  Укључивање младих и грађана у волонтирање и локалне иницијативе  Сарадња са образовним установама у превенцији, едукацији и раној интервенцији  Могућност креирања система стипендија и признања на локалном нивоу | Повећање броја дјеце са сложеним развојним и социјалним потребама  Преоптерећеност постојећих установа и недовољан обим услуга у заједници  Негативни утицаји дигиталног окружења (екранимзам, изолација, сајбер насиље)  Краткорочна подршка донатора умјесто системског финансирања  Смањење расположивих донаторских средстава за социјалну заштиту и инклузију  Пораст броја развода и нестабилних породичних структура, што утиче на капацитет породице да пружи подршку дјеци и младима  Финансијска неизвјесност изазвана геополитичким приликама и глобалним кризама  Недостатак системских механизама за подршку успјешној дјеци на локалном нивоу |

По окончању ових анализа, а на основу резултата истих, Комисија за социјалну заштиту и инклузију града Градишка израдила је детаљан Акциони план за период 2025-2026.годину чија реализација ће омогућити већи степен задовољења приоритетних потреба дефинисаних рањивих група.

**7. ЦИЉЕВИ ПЛАНА АКТИВНОСТИ**

У процесу израде Акционог плана најприје је дефинисан двогодишњи општи циљ, а затим су дефинисани и посебни подциљеви који су доста конкретнији, а временски оквир за њихову реализацију краткорочнији, до 6 мјесеци или годину дана.

Приликом дефинисања сваког циља водило се рачуна о параметрима који дају одговоре на следећа питања:

*-* Да ли је посебан и прецизно дефинисан?

- Да ли је мјерљив?

- Да ли је достижан?

- Да ли је реалан?

- Да ли је временски ограничен и у складу са роком плана активности

Параметри који се односе на достижност, реалистичност и временски рок за реализацију циљева изводе се из *„SWOT“* анализе, која даје преглед спољашњих и унутрашњих ресурса и пријетњи.

Техника трансформације „стабла проблема“ у „стабло циљева“ која је кориштена у овом процесу, подазумијева слиједеће:

1. Циљ се дефинише као одговор на главни проблем;

2. Исходи којима се тежи одређују се у односу на посљедице проблема који настојимо да ријешимо активностима акционог плана

3. Подциљеви везани за узроке проблема дефинишу се као мјере, а потом се из њих изводе активности које је потребно реализовати у односу на узроке првог и другог реда;

Обзиром на дефинисане приоритетне проблеме, дефинисани су слиједећи циљеви двогодишњег плана активности:

Основни циљ: Унапређење квалитета услуга и обима социјалне заштите и инклузије за подршку рањивим групама, посебно дјеци са сметњама у развоју, дјеци у ризику и њиховим породицама и другим рањивим групама на локалном нивоу.

Да би се овако дефинисан основни циљ остварио, дефинисани су оперативни циљеви двогодишњег плана активности, као и мјере које ће се преузети како би се планиране активности оствариле.

**ОСНОВНИ ЦИЉ:** Унапређење квалитета и обима услуга социјалне заштите и инклузије за подршку рањивим групама, посебно дјеци са сметњама у развоји, дјеци у ризику и њиховим породицама и другим рањивим групама на локалном нивоу.

**Оперативни циљ 1.** Унаприједити услуге и механизме сарадње који ће допринијети повећању стопе укључености дјеце и омладине са сметњама у развоју и њихових породица и других рањивих група у друштвени живот локалне заједнице током периода реализације ЛАП-а;

**Мјера 1.1.** Ојачати капацитете свих локалних институција укључених у систем пружања услуга социјалне заштите дјеце са сметњама у развоју и њихових породица и других рањивих група на подручју града и дефинисати механизме међусобне сарадње у процесу пружања стручних и савјетодавних услуга корисницима, те праћење напретка сваког појединачног случаја;

**Мјера 1.2.** Осигурати примјену Протокола о сарадњи између институција и организација у систему социјалне заштите кроз заједничке активности, праћење случајева и размјену информација, у циљу побољшања услуга за дјецу са сметњама у развоју и друге рањиве групе.

**Мјера 1.3.** Унаприједити механизме којима ће се интензивирати и побољшати сарадња свих локалних институција са родитељима и члановима породица, посебно када је ријеч о породицама дјеце са сметњама у развоју, дјеце у ризику и других рањивих група, у циљу јачања свијести о важности и улози породице у развоју дјетета;

**Мјера 1.4.** Јачање просторних капацитета за пружање услуга дјеци са сметњама у развоју на локалном нивоу.

**Оперативни циљ 2.** Предузети координисане активности у заједници усмјерене на смањење стопе раста насиља и изложености ризику од насиља (вршњачког и породичног), укључујући сајбер насиље и безбједност на интернету;

**Мјера 2.1.** Интензивирати активности на превенцији и едукацији шире јавности о насиљу уопште посебно о опасностима на интернету, те осигурати савјетодавно-стручни рад са дјецом у ризику.

**Мјера 2.2.** Осигурати потпуну примјену раније потписаних Протокола о сарадњи у овој области (Протокола о поступању у случајевима вршњачког насиља међу дјецом и младима у образовном систему, те активан рад координационог тијела града по питању имплементације потписаних Протокола.

**Мјера 2.3.** Унаприједити механизме којима ће се интензивирати и побољшати сарадња са породицама у којима је било евидентираних случајева малољетничког преступништва, вршњачког или породичног насиља ради омогућавања праћења напретка у сваком појединачном случају.

**Оперативни циљ 3**. Интензивирати заједничке активности које ће допринијети повећању стопе социјалне укључености особа са инвалидитетом, и њихових породица током периода реализација ЛАП-а;

**Мјера 3.1.** Организовати јавни догађај, који промовише инклузију, смањење стигме и уважавање различитости, уз активно учешће дјеце са сметњама у развоју и њихових вршњака.

**Оперативни циљ 4.** Унаприједити неопходне мјере подршке за сву успјешну дјецу на нивоу локалне заједнице, током периода реализације ЛАП-а;

**Мјера 4.1.** Континуирано промовисати успјехе и достигнућа успјешне дјеце и омладине на локалном нивоу.

**Оперативни циљ 5.** Унаприједити подршку шире друштвене заједнице, али и виших нивоа власти за активности на пољу социјалне заштите и инклузије дефинисаних група.

**Мјера 5.1.** Унаприједити механизме за координацију, праћење и евалуацију мјера социјалне заштите и инклузије на нивоу локалне заједнице.

**Мјера 5.2**. Интензивирати сарадњу локалних институција са приватним сектором и медијима по питањима од значаја за социјалну заштиту и инклузију дефинисаних приоритетних група и укључити већи број грађана, посебно младих и лица из руралних дијелова града, у активности јачања социјалне заштите и инклузије приоритетних група.

**Мјера 5.3.** Обезбиједити подршку свих нивоа власти за активности предузете у оквиру овог акционог плана

**8. ОЧЕКИВАНИ ИЗВОРИ ФИНАНСИРАЊА**

У циљу имплементације активности Акционог плана у двогодишњем периоду, очекивани извори финансирања су сљедећи:

• Министарство здравља и социјалне заштите РС;

• Министарство просвјете и културе РС;

• Министарство породице, омладине и спорта РС;

• Јавни фонд за дјечију заштиту РС;

• Републички педагошки завод РС;

• Град Градишка;

• УНИЦЕФ;

• Међународни и локални донатори;

• Приватни сектор.

1. **МОНИТОРИНГ**

Мониторинг имплементације активности предвиђених документом План активности за јачање система социјалне заштите и инклузије на подручју града Градишка за 2025-2026. годину вршиће Комисија за социјалну заштиту и инклузију града Градишка.

Комисија ће извјештаје о имплементацији активности и оствареним резултатима прослијеђивати градоначелнику квартално, док ће се Скупштину града извјештавати на годишњој основи у склопу Извјештаја о пословању. У свом раду, Комисија ће настојати да редовно указује на остварени напредак у реализацији циљева, те да све активности усмјерене на оставарење циљева овог плана активности, усмјерава ка остварењу дефинисаних ширих, стратешких циљева.

Приликом вршења мониторинга, Комисија очекује сарадњу свих институција која се баве социјалном заштитом и инклузијом како на локалном, тако и на нивоу ентитета РС.

1. **ПЛАН АКТИВНОСТИ ЗА ЈАЧАЊЕ СИСТЕМА СОЦИЈАЛНЕ ЗАШТИТЕ И ИНКЛУЗИЈЕ У ГРАДУ ГРАДИШКА ЗА 2025-2026. ГОДИНУ**

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **Планиране активности:** | | **Носилац активности** | **Временски оквир:** | **Очекивани резултати** | **Индикатори реализованих активности:** | **Средства верификације:** | **Буџет (КМ)** | **Извор финансирања** |
|  | **ОСНОВНИ ЦИЉ:** **Унапређење квалитета и обима услуга социјалне заштите и инклузије за подршку рањивим групама, посебно дјеци са сметњама у развоју, дјеци у ризику и њиховим породицама и другим рањивим групама на локалном нивоу.** | | | | | | | |
|  | **Оперативни циљ 1. Унаприједити услуге и механизме сарадње који ће допринијети повећању стопе укључености дјеце и омладине са сметњама у развоју и њихових породица и других рањивих група у друштвени живот локалне заједнице током периода реализације ЛАП-а;** | | | | | | | |
|  | **Мјера 1.1.** Ојачати капацитете свих локалних институција укључених у систем пружања услуга социјалне заштите дјеце са сметњама у развоју и њихових породица и других рањивих група на подручју града и дефинисати механизме међусобне сарадње у процесу пружања стручних и савјетодавних услуга корисницима, те праћење напретка сваког појединачног случаја; | | | | | | | |
| Организовати едукације за стручне раднике у ЦСР, школама, здравственим установама и удружењима који раде са дјецом са сметњама у развоју, дјецом у ризику и њиховим породицама | | СЗИ Комисија, ЈУ ЦСР, школе, ЦЗМ, Дом здравља, удружења | До краја 2026.године | Повећан ниво знања и стручних компетенција код најмање 40 стручних радника из различитих сектора који раде са циљним групама, што ће довести до боље квалитативне подршке корисницима и јачања међусекторске сарадње | Број реализованих едукација за стручне раднике (минимум двије едукације) | Листе учесника, извјештаји, фотографије и радни материјали | 6.000 КМ | Буџет Града, донаторска средства, редовна средства установа |
| Организовати размјену добрих пракси и студијске посјете другим локалним заједницама, ради унапређења капацитета локалних установа у области социјалне заштите и инклузије | | СЗИ Комисија, ЈУ ЦСР, Градска управа, школе, удружења | 2025 -2026.год. | Унапређене методе рада и сарадња са локалним и регионалним партнерима, те усвојене и примјењене добре праксе из других локалних заједница | Број одржаних студијских посјета  (минимум три) | Евиденција о присутности студијским посјетама  Извјештаји са посјета | 2.000 КМ | Локални буџет, донаторски пројекти, EU фондови и програми за развој социјалне заштите. |
|  | **Мјера 1.2. Осигурати примјену Протокола о сарадњи између институција и организација у систему социјалне заштите кроз заједничке активности, праћење случајева и размјену информација, у циљу побољшања услуга за дјецу са сметњама у развоју и друге рањиве групе.** | | | | | | | |
| Редовно одржавање састанака СЗИ Комисије и Оперативног тима | | СЗИ Комисија, ОТ | Континуирано током (2025–2026. године) | Континуирана координација између актера | Најмање шест састанака годишње  Записници са састанака | Записници, евиденционе листе присутних | У оквиру редовних активности |  |
| Прикупљање информација о реализованим плановима подршке | | СЗИ Комисија, ОТ | Квартално извјештавање (2025–2026. год.) | Бољи увид у функционисање рефералног механизма | Квартални извјештаји | Извјештаји, евиденције, базе података | У оквиру редовних активности |  |
| Израда и примјена индивидуалног плана рада са корисницима | | СЗИ Комисија, ОТ | Континуирано (од јуна 2025.год.) | Индивидуализовани приступ и циљна подршка | Израђени планови рада за кориснике у потреби | Планови рада | У оквиру редовних активности |  |
| Израда годишњег извјештаја Комисије о функционисању рефералног механизма | | СЗИ Комисија, ОТ | Децембар сваке године (2025. и 2026. год.) | Анализа функционисања и препоруке за унапређење | Један извјештај годишње | Званично усвојен извјештај Комисије | У оквиру редовних активности |  |
|  | **Мјера 1.3. Унаприједити механизме којима ће се интензивирати и побољшати сарадња свих локалних институција са родитељима и члановима породица, посебно када је ријеч о породицама дјеце са сметњама у развоју, дјеце у ризику и других рањивих група, у циљу јачања свијести о важности и улози породице у развоју дјетета;** | | | | | | | |
| Унаприједити савјетодавни рад са породицама у свим институцијама, потписницима Протокола о сарадњи | | ЈУ ЦСР, СЗИ Комисија, ЈПУ, ОШ, ЦЗМ | Континуирано током 2025 -2026. год. | Породице добијају подршку у рјешавању изазова у васпитању и развоју дјеце | Израђен годишњи извјештај о раду институција | Извјештаји о раду | У оквиру редовних активности | Редовно финансирање установе |
| Организовање едукативних радионица за родитеље | | ЈУ ЦСР, СЗИ Комисија, ЈПУ, ОШ, ДЗ, | Континуирано током 2025 -2026.год. | Јачање родитељских капацитета и боље разумијевање развоја дјеце | Одржане четири радионице са родитељима | Извјештаји, фото -документација, листе учесника | 10.000КМ | Буџет града, донатори |
| Покренути иницијативу према надлежним републичким институцијама у правцу системског рјешавања статуса персоналних асистената у предшколским и васпитно-образовним установама. | | ЈУ ЦСР, СЗИ Комисија  ЈПУ, ОШ | 2025 -2026.год. | Покренут дијалог са институцијама виших нивоа власти и предложене мјере за побољшање статуса персоналних асистената | Једна упућена иницијатива | Копија иницијативе, записници са састанака, дописи |  | Буџет града |
| Организација едукација на тему дјечијих права и обавеза у оквиру обиљежавања дјечије недјеље | | ЈУ ЦСР, СЗИ Комисија,  ЈПУ, ОШ | Октобар 2025 и 2026.год. године (током Дјечије недјеље) | Дјеца и родитељи, те шира јавност су упознати са дјечијим правима и основним принципима заштите, те ојачана свијест јавности о потреби заштите дјечијих права | Број одржаних радионица, број дјеце и родитеља који су учествовали у радионицама, број ангажованих стручњака у реалиазцију радионица, број установа које су учествовале у активностима | Листе учесника, фотографије, медијски извјештаји, радни материјали | 2.000КМ | Донаторска средства, редовно финансирање установе |
| Едукација медија о начинима извјештавања о дјеци са сметњама у развоју и дјеци из рањивих група и њиховим породицама | | ЈУ ЦСР, СЗИ Комисија, УГ, ЦЗМ,ОШ | Континуирано током 2025 -2026. год. | Представници локалних медија едуковани о правилним начинима извјештавања о дјеци са сметњама у развоју и дјеци из рањивих група, те њиховим породицама | Одржана једна радионица за медије | Листе учесника, фотографије, радни материјали, фотографије | 5.000 КМ | Донаторска средства, редовно финансирање установе |
| Едукација родитеља ученика првих разреда ОШ о адаптацији на школске процесе, као и на откривање могућих развојних сметњи | | СЗИ,  Дом здравља  ОШ,  ЈУ ЦСР | Континуирано током 2025-2026. год. | Дјеца и родитељи упознати са могућим развојним сметњама и потешкоћама са којима се дјеца могу суочити на почетку школовања. Упознати родитеље о начину реаговања у случају уочених одступања од типичног развоја. | Број одржаних радионица, број дјеце и родитеља који су учествовали, број ангажованих стручњака, број установа које су учествовале у активностима | Листе учесника, медијски извјештаји, радни материјали | У оквиру редовних активности | Редовно финансирање установа |
|  | **Мјера 1.4. Јачање просторних капацитета за пружање услуга дјеци са сметњама у развоју на локалном нивоу.** | | | | | | | |
| Израдити пројектну документацију за изградњу простора Дневног центра за дјецу са сметњама у развоју, у складу са стандардима и потребама корисника | | Градска управа | 2026.год. | Обезбијеђени предуслови за изградњу Дневног центра у складу са стандардима и потребама дјеце са сметњама у развоју | Израђена пројектна документација | Техничка пројектна документација | 10.000–15.000 КМ | Буџет града, Донаторска средства |
|  | **ОПЕРАТИВНИ ЦИЉ 2. Предузети координисане активности у заједници усмјерене на смањење стопе раста насиља и изложености ризику од насиља (вршњачког и породичног), укључујући сајбер насиље и безбједност на интернету;** | | | | | | | |
|  | **Мјера 2.1. Интензивирати активности на превенцији и едукацији шире јавности о насиљу уопште, посебно о опасностима на интернету, те осигурати савјетодавно-стручни рад са дјецом у ризику.** | | | | | | | |
| Организација предавања на тему насиља и превенције вршњачког насиља | | ЈУ ЦСР, СЗИ Комисија, МУП, ЈПУ, ОШ | 2025-2026.год. | Повећана информисаност дјеце, родитеља и наставника о насиљу, вршњачком насиљу и механизмима заштите, што доприноси смањењу ризика од појаве насиља у школском и породичном окружењу | Одржане двије радионице | Листе учесника, фотографије, медијски извјештаји, радни материјали | 2.000 КМ | Донаторска средства, редовно финансирање установе |
| Осигурати савјетодавни рад са породицама у ризику | | ЈУ ЦСР, ОШ, СЗИ Комисија, ЦЗМ | Континуирано током 2025-2026. год. | Повећан број породица у ризику обухваћених савјетодавном подршком, боља комуникација унутар породице и смањење ризичних облика понашања и небриге о дјеци | Извјештаји о раду установе | Службене евиденције  ЈУ ЦСР, ОШ |  | Редовно финансирање установе |
| Континуирани рад полиције у заједници | | Полицијска управа | Континуирано током 2025-2026. год. | Полиција у заједници ефикасно и континуирано на услузи грађанима што доприноси већој јавној безбједности | Број активности полиције у заједници | Званични извјештаји ПУ | У оквиру редовних активности | Редовно финансирање установе |
|  | **Мјера 2.2. Осигурати потпуну примјену раније потписаних Протокола о сарадњи у овој области (Протокола о поступању у случајевима вршњачког насиља међу дјецом и младима у образовном систему), те активан рад координационог тијела града по питању имплементације потписаних Протокола** | | | | | | | |
| Осигурати континуитет у примјени потписаних Протокола | | СЗИ Комисија, ОТ | Континуирано током 2025-2026. год. | Раније потписани Протоколи у потпуној употреби на локалном нивоу | Број случајева у којима се примјењују Протоколи | Записници са састанака, израђени индивидулани планови, извјештаји о раду установа | У оквиру редовних активности | Редовно финансирање установа |
| Обезбиједити редовно одржавање састанака координационог тијела | | СЗИ комисија, ОТ | Континуирано током 2025-2026. год. | СЗИ комисија редовно се састаје у складу са потребама и рјешава сваки поједини случај у складу са потписаним Протоколима | Број састанака координационог тијела, број случајева у којима се примјењују Протоколи | Записници са састанака, израђени индивидулани планови, извјештаји о раду установа | У оквиру редовних активности | Редовно финансирање установа |
| Редовно праћење имплементације, те усклађивање Протокола са потребама на терену | | СЗИ Комисија, ОТ | Континуирано током 2025-2026. год. | Редовним мониторингом и евалуацијом примјене протокола обезбјеђен увид у потребе за потенцијалним измјенама и допунама ради унапређења практичне примјене Протокола | Број састанака СЗИ Комисије, број састанака ОТ | Извјештаји о раду СЗИ извјештаји о раду установа, записници са састанака ОТ | У оквиру редовних активности | Редовно финансирање установа |
|  | **Мјера 2.3. унаприједити механизме којима ће се интензивирати и побољшати сарадња са породицама у којима је било евидентираних случајева малољетничког преступништва, вршњачког или породичног насиља ради омогућавања праћења напретка у сваком поједином случају.** | | | | | | | |
| Осигурати савјетодавни рад са породицама у којима је било евидентираних случајева насиља | | ЈУ ЦСР, СЗИ,ОШ | Континуирано током 2025- 2026. год. | Надлежне институције квалитетно пружају неопходне стручне услуге породицама у којима је било евидентираних случајева насиља | Извјештај о раду | Службене евиденције ЦСР | У оквиру редовних активности | Редовно финансирање установе |
| Савјетодавно- инструктивни рад са родитељима од стране педагошко психолошких служби школа | | ОШ,  СЗИ Комисија | Континуирано током 2025 -2026.год. | Пружена подршка кроз савјетодавно- инструктивни рад са родитељима од стране педагошко - психолошких служби | Број корисника услуга, број пружених услуга | Извјештаји о раду установа, радни материјали | У оквиру редовних активности | Редовно финансирање установе |
|  | **ОПЕРАТИВНИ ЦИЉ 3. Интензивирати заједничке активности које ће допринијети повећању стопе социјалне укључености особа са инвалидитетом и њихових породица током периода реализација ЛАП-а;** | | | | | | | |
|  | **Мјера 3.1. Организовати јавни догађај, који промовише инклузију, смањење стигме и уважавање различитости, уз активно учешће дјеце са сметњама у развоју и њиховим вршњацима.** | | | | | | | |
| Организовати инклузивну манифестацију за дјецу са сметњама у развоју и дјецу типичног развоја у циљу подстицања прихватања, заједништва и уважавања различитости | | ЈУ ЦСР, ЦМЗ, СЗИ, ОШ, ЈПУ, Комисија | Једна манифестација током 2026. год. | Јачање друштвене свијести о способностима дјеце са сметњама у развоју, подстицање инклузивних вриједности међу вршњацима, промоција позитивних примјера инклузије у локалној заједници. | Одржана једна манифестација | Фотографије, медијски извјештаји | 5.000 КМ | Редовно финансирање установа |
| Организовати обиљежавање – Свјетског дана свјесности о особама са инвалидитетом у школама и вртићима кроз едукативне и креативне активности у којима учествују дјеца са сметњама у развоју и њихови вршњаци | | Вртићи, основне школе, удружења | 2. април сваке године | Повећана свијест код дјеце, родитеља и наставника о потребама дјеце са сметњама у развоју, смањена стигма и развијање инклузивне културе у школама и вртићима. | Број образовних установа које су реализовале активности  (најмање пет) | Извјештаји школа/вртића, фотографије, листе активности | 3.000 КМ | Средства установа, буџет града, донације |
|  | **ОПЕРАТИВНИ ЦИЉ 4. Унаприједити неопходне мјере подршке за сву успјешну дјецу на нивоу локалне заједнице, током периода реализације ЛАП-а;** | | | | | | | |
|  | **Мјера 4.1. Континуирано промовисати успјехе и достигнућа успјешне дјеце и омладине на локалном нивоу.** | | | | | | | |
| Увести систем подршке за успјешну дјецу у области образовања, спорта, културе и активизма кроз стипендије, јавна признања, подршку за учешће на такмичењима и другим манифестацијама, у сарадњи са релевантним институцијама и организацијама | | Локална управа у сарадњи са институцијама | Континуирано током 2025. и 2026.год. | Подржана успјешна дјеца у различитим областима, повећана мотивација младих за учешће у друштвеним и културним активностима, афирмација културе успјеха у заједници | Израђен и усвојен механизам подршке за успјешну дјецу у области образовања, спорта, културе и активизма  Број дјеце која су добила стипендију, подршку или признање | Одлуке и рјешења о подршци, извјештаји установа, фотографије, медијски извјештаји | 9.000КМ | Буџет града, средства школа/установа, донаторска средства |
| Промоција успјеха ученика у школама кроз израду информативних панела и дигиталних садржаја о њиховим достигнућима у образовању, култури, спорту и активизму | | Основне школе у сарадњи са Градском управом, СЗИ Комисијом | Континуирано током 2025. и 2026.год. | Повећана видљивост и препознавање успјешне дјеце у локалној заједници, јачање културе успјеха и позитивних модела понашања међу вршњацима, мотивација и понос код дјеце и родитеља | Број школа које су увеле и ажурирале информативне панеле о успјесима ученика (минимум 6 установа). | Фотографије постављених панела у школама |  | Средства установа |
|  | **ОПЕРАТИВНИ ЦИЉ 5. Унаприједити подршку шире друштвене заједнице, али и виших нивоа власти за активности на пољу социјалне заштите и инклузије дефинисаних група.** | | | | | | | |
|  | **Мјера 5.1. Унаприједити механизме за координацију, праћење и евалуацију мјера социјалне заштите и инклузије на нивоу локалне заједнице.** | | | | | | | |
| Редовно одржавање састанака СЗИ Комисије и Оперативног тима са анализом напретка и евиденцијом препорука | | СЗИ Комисија, ОТ | Континуирано током 2025. и 2026.год. | Одржана редовна координација између актера, унапријеђена размијена информација и доношење препорука | Број одржаних састанака (минимум четири годишње), број записника и закључака | Записници са састанака, листе учеснике, извјештаји о раду, планови рада | У оквиру редовних активности | Редовно финансирање установа |
| Континуирано праћење и извјештавање према градоначелнику и Скупштини града о раду успостављених мултисекторалних тијела и реализацији плана активности | | Радна група, СЗИ Комисија, ОТ | Почетком сваке године за претходну годину | Градоначелник и Скупштина града информисани о раду и оствареним резултатима успостављених мултисекторалних тијела | Број састанака сваког тијела, број установа које су узеле учешће, број израђених планова | Записници са састанака, листе учеснике, извјештаји о раду, планови рада |  | Редовно финансирање установа |
| Израда плана активности за наредни двогодишњи период (2027-2029. год.) и његово упућивање на усвајање Скупшини града | | СЗИ Комисија, ОТ, ЈУ ЦСР | Крај 2026. год. | На основу резултата анализе дефинисан план активности на јачању социјалне заштите и инклузије за наредни период 2027-2029. год. | Израђен и усвојен нови ЛАП 2027–2029. год. | Верзија новог ЛАП-а, записници са јавних расправа, одлука о усвајању | 5.000 КМ | Буџет града, донаторска подршка |
|  | **Мјера 5.2. Интензивирати сарадњу локалних институција са приватним сектором и медијима по питањима од значаја за социјалну заштиту и инклузију дефинисаних приоритетних група и укључити већи број грађана, посебно младих и лица из руралних дијелова града, у активности јачања социјалне заштите и инклузије приоритетних група.** | | | | | | | |
| Промотивне активности у локалним институцијама и друштву с циљем подизања свијести о потребама дјеце и младих са сметњама у развоју | | Градска управа, ЈУ ЦСР, школе, вртићи, установе културе, удружења, медији | Континуирано током 2025 -2026. год. | Повећана осјетљивост и разумијевање јавности, институција и медија за потребе и права дјеце и младих са сметњама у развоју, што доприноси њиховој бољој прихваћености и инклузији у заједници | Број проведених промотивних активности | Фотографије, медијски прилози, извјештаји установа | 2.000КМ | Редовно финансирање установа, донаторска средства |
| Омогућити активно укључивање волонтера, посебно младих, у активности институција и удружења које се односе на социјалну заштиту и инклузију, кроз сарадњу са школама, ЦЗМ и локалним иницијативама | | ЦЗМ, школе, НВО, СЗИ Комисија, удружења | Континуирано током 2025-2026. год. | Веће учешће грађана и младих у иницијативама за инклузију | Број ангажованих волонтера (минимум десет током 2025–2026. год.) | Листе волонтера, извјештаји, фотографије |  | Редовно финансирање установа, донаторска средства |
| Организовати савјетодавне и информативне активности за представнике привредног сектора у циљу јачања њихове свијести и укључености у подршку програмима запошљавања особа из осјетљивих друштвених група | | Градска управа, Завод за запошљавање, Привредна комора, удружења, СЗИ Комисија | Током 2025-2026. год. | Повећана отвореност привредног сектора за подршку социјалној инклузији и запошљавање | Организован најмање један стручни скуп за привреднике | Листе учесника, извјештаји | У оквиру редовних активности | Буџет града, донаторска подршка |
|  | **Мј****ера 5.3. Обезбиједити подршку свих нивоа власти за активности предузете у оквиру овог акционог плана** | | | | | | | |
| Иницирати партнерства и аплицирати на пројекте код домаћих и међународних донатора за потребе унапријеђења социјалне заштите и инклузије. | | Градска управа, СЗИ Комисија | Континуирано током 2025-2026. год. | Обезбјеђена финансијска подршка за активности на пољу социјалне заштите и инклузије дефинисаних група | Аплицирано на најмање два јавна позива | Копије пројектних приједлога | У оквиру редовних активности | Из буџета града или кроз партнерства |

Комисија за социјалну заштиту и инклузију града Градишка ће на основу дефинисаног Плана активности за јачање система социјалне заштите и инклузије за 2025-2026. годину израдити детаљан годишњи план активности Комисије за 2025. годину, и о свом раду редовно извјештавати градоначелника квартално, а СГ годишње, у складу са Правилником о раду СЗИ Комисије.

**ПРЕДЛАГАЧ:**

**ГРАДОНАЧЕЛНИК**

**Зоран Аџић**

**ОБРАЂИВАЧ:**

Одјељење за развој и међународне пројекта

**НАЧЕЛНИК ОДЈЕЉЕЊА**

**Дарко Врховац**