**ПРИЈЕДЛОГ**

На основу члана 39. Закона о локалној самоуправи („Службени гласник Републике Српске“ бр. 97/16, 36/19 и 61/21), члана 12. став 5. Закона о концесијама („Службени гласник Републике Српске“ бр. 59/13, 16/18, 70/20 и 111/21) и чл. 36. и 87. Статута Града Градишка („Службени гласник општине Градишка“ број: 4/17 и „Службени гласник града Градишка“ број: 5/19), Скупштина града Градишка на \_\_\_ редовној сједници одржаној дана \_\_\_\_\_\_\_\_\_\_\_\_\_. године, доноси:

**ОДЛУКУ**

**o давању сагласности на продужење трајања рока Уговора о концесији,**

**број: 01-33-11936/09 од 10.09.2009. године**

I

Даје се сагласност на продужење трајања рока Уговора о концесији, број: 01-33-11936/09 од 10.09.2009. године, који је закључен између Министарства пољопривреде, шумарства и водопривреде Републике Српске, као концендента са једне стране и „Зелен гај“ д.о.о. Брезик Ламинци, као концесионара са друге стране, до привођења земљишта трајној намјени у складу са планским актом, а најдуже на период од 35 година.

II

Продужењем Уговора о концесији из тачке I ове Одлуке, привредном друштву „Зелен гај“ д.о.о. Брезик Ламинци даје се сагласност на коришћење пољопривредног земљишта у својини Града Градишка, укупне површине 152362 m2, а које је према катастарским евиденцијама означено као: к.п. бр. 1080, к.п.бр. 1074, к.п.бр. 1079/2, к.п.бр. 1024, к.п.бр. 1078, к.п.бр. 1072, к.п.бр. 1067, к.п.бр. 1071, к.п.бр. 1079/1, к.п.бр. 1073, к.п.бр. 1065, к.п.бр. 1023, к.п.бр. 1069, к.п.бр. 1068, к.п.бр. 1077, к.п.бр. 1018, к.п.бр. 1070, к.п.бр. 1081, к.п.бр. 1025, к.п.бр. 1066, к.п.бр. 1076 и к.п.бр. 1026,све уписане у п.л. бр. 525, к.о. Ламинци Брезици, у продуженом периоду.

III

Обавезује се концесионар да на први позив Града напусти предметно земљиште, одмах након извршене бербе или жетве, када Град донесе одлуку о приступању реализацији планског акта.

IV

За извршење ове Одлуке задужује се Градоначелник Града Градишка.

V

Ова Одлука ступа на снагу осмог дана од дана објављивања у „Службеном гласнику Града Градишка„.

Број: Предсједник Скупштине

Датум: \_\_\_\_\_\_\_\_\_\_\_\_\_\_\_\_\_\_

Рената Обрадовић Поповић

**ОБРАЗЛОЖЕЊЕ**

**ПРАВНИ ОСНОВ**

Правни основ за доношење Одлуке о давању сагласности на продужење Уговора о концесији, број: 01-33-11936/09 од 10.09.2009. године утврђен је на основу 39. Закона о локалној самоуправи („Службени гласник Републике Српске“ бр. 97/16, 36/19 и 61/21) и чл. 36. и 87. Статута Града Градишка ("Службени гласник Града Градишка", бр. 4/17 и 5/19).

**РАЗЛОЗИ ЗА ДОНОШЕЊЕ**

Министарство пољопривреде, шумарства и водопривреде Републике Српске и „Зелен гај“ д.о.о. Брезик Ламинци закључили су дана 10.09.2009. године Уговор о концесији, број: 01-33-11936/09. Дана 14.11.2011. године закључен је Анекс I Уговора о концесији, број: 12.01.330-1690/11. Уговор о концесији закључен је на период од 15 година.

Министарство пољопривреде, шумарства и водопривреде Републике Српске је запримило дана 29.05.2024. године захтјев концесионара „Зелен гај“ д.о.о. Брезик Ламинци за продужење рока трајања концесије из уговора о концесији, број 01-33-11936/09 од 10.09.2009. године путем преговарачког поступка, на период од 35 година. У прилогу захтјева достављена је Студија економске оправданости за кориштење пољопривредног земљишта на подручју града Градишка.

С обзиром да је на дијелу парцела које су предмет уговора о концесији уписано право својине Града Градишка, то се након пријема наведеног захтјева, ресорно Министарство обратило Граду Градишка, дана 28.04.2025. године дописом број: 12.03.5-330-200/25 у ком је наведено да је потребно да Скупштина Града Градишка усвоји одлуку којом даје сагласност на продужење уговора о концесији, како би се могло наставити поступање по захтјеву „Зелена гај“ д.о.о. Брезик Ламинци.

У прилогу дописа достављено је мишљење Правобранилаштва Републике Српске, Одјељење за привреду и експропријацију, број М-87/25 од 15.04.2025. године у ком се наводи да је мишљење Правобранилаштва да нема сметњи за наставак поступка продужења рока уговора о концесији, уз претходно доношење одлуке Скупштине Града Градишка којом се даје сагласност на продужење уговора о концесији, под претпоставком да је потребно да су испуњени и други услови које је неопходно уобзирити приликом рјешавања конкретне правне ствари.

Чланом 26. став 2. Закона о концесијама („Службени гласника Републике Српске“ бр. 59/2013, 16/2018, 70/2020 и 111/2021) прописано је да се анекс уговора о концесији може закључити путем преговарачког поступка у случају понуде концесионара за продужење рока на који је концесија додијељена.

Чланом 28. Закона о концесијама прописано је да се уговор о концесији закључује на рок који не може бити дужи од 50 година.

С обзиром да је ресорно Министарство доставило Граду мишљење Правобранилаштва, Одјељење за привреду и експропријацију, као и да је концесионар затражио продужење рока трајања уговора о концесији у складу са чланом 28. Закона о концесијама, а како би надлежни орган наставио поступање по захтјеву концесионара о продужењу уговора о концесији, потребно је усвојити предложену одлуку.

**ПРИЈЕДЛОГ**

Предлаже се Скупштини града Градишка да Одлуку о давању сагласности на продужење трајања рока Уговора о концесији, број: 01-33-11936/09 од 10.09.2009. године усвоји у предложеном тексту.

Обрађивач Предлагач

Одјељење за пољопривреду Градоначелник

и рурални развој

\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_

Јована Кукрић Зоран Аџић

Начелник Одјељења